



Na temelju članka 15. stavka 2. Zakona o javnoj nabavi (NN 120/16, 114/22, 48/26), članka 42. Statuta Doma za odrasle osobe Blato KLASA: 012-03/23-01/1 URBROJ: 2117-129-04/1-23-01 i Upute Ministarstva rada, mirovinskoga sustava, obitelji i socijalne politike KLASA: 406-01/26-01/13 URBROJ: 524-07-04-02/1-26-1 od 17. srpnja 2026. godine, Upravno vijeće Doma za odrasle osobe Blato, na sjednici održanoj dana 21. 08. 2026. godine donijelo je 


PRAVILNIK O PROVEDBI POSTUPAKA 
JEDNOSTAVNE NABAVE ROBE, USLUGA I RADOVA


OPĆE ODREDBE

Članak 1.
(Predmet Pravilnika)

(1) Ovim Pravilnikom o provedbi postupaka jednostavne nabave robe, usluga i radova (u daljnjem tekstu: Pravilnik) Dom za odrasle osobe Blato kao javni naručitelj u sustavu javne nabave (u daljnjem tekstu: Dom) utvrđuje pravila, uvjete i postupke jednostavne nabave za nabavu robe, radova i usluga čija je procijenjena vrijednost manja od europskih pragova iz članka 13. Zakona o javnoj nabavi (Narodne novine, br. 120/16, 114/22 i 48/26; u daljnjem tekstu: ZJN 2016), a koja ne podliježe primjeni ZJN 2016.
(2) Ovim Pravilnikom kao općim aktom uređuju se načela nabave, vrijednosni razredi, vrste postupaka i načini provedbe, dokumentacija, rokovi, kriteriji odabira ponude, sklapanje ugovora, plan nabave, sukob interesa, pravna zaštita te ostala pitanja vezana uz jednostavnu nabavu.
(3) Ovaj Pravilnik i sve njegove izmjene i dopune objavljuju se na internetskim stranicama Doma za odrasle osobe Blato (https://dom-blato.hr/) te u Elektroničkom oglasniku javne nabave Republike Hrvatske (u daljnjem tekstu: EOJN RH), sukladno članku 15. stavku 4. ZJN 2016.

Članak 2.
(Pojmovi i definicije)

(1) U smislu ovog Pravilnika pojedini pojmovi imaju sljedeće značenje:
1. Jednostavna nabava – nabava robe, radova i usluga čija je procijenjena vrijednost manja od vrijednosnih pragova propisanih člankom 13. ZJN 2016 (50.000,00 EUR za robu i usluge, odnosno 100.000,00 EUR za radove);
1. Naručitelj – Dom za odrasle osobe Blato;
1. Gospodarski subjekt – fizička ili pravna osoba, uključujući podružnicu, ili javno tijelo ili zajednica tih osoba ili tijela, uključujući svako njihovo privremeno udruženje, koji na tržištu nudi izvođenje radova ili posla, isporuku robe ili pružanje usluga (sukladno čl.  3. točka 8. ZJN 2016);
1. Odgovorna osoba – Ravnateljica Doma za odrasle osobe Blato;
1. EOJN RH – Elektronički oglasnik javne nabave Republike Hrvatske;
1. Plan nabave – temelj za planiranje i provođenje postupaka jednostavne nabave i javne nabave, te izdavanja narudžbenica i sklapanje ugovora/okvirnih sporazuma, a donosi se za kalendarsku godinu u kojem se navode svi predmeti nabave čija je procijenjena vrijednost jednaka ili veća od 5.000,00 EUR bez PDV-a. 
1. Povjerenstvo za nabavu – ad hoc tijelo koje naručitelj imenuje za provedbu postupka jednostavne nabave;
1. Poziv za dostavu ponuda – dokument kojim se gospodarski subjekt poziva na dostavu ponude;
1. Ponuda – izjava volje gospodarskog subjekta kojom se obvezuje izvršiti predmet nabave pod uvjetima opisanima u dokumentaciji;
1. Ugovor o jednostavnoj nabavi – pisani ugovor kojom se utvrđuju prava i obveze naručitelja i odabranog ponuditelja;
1. Narudžbenica – obrazac putem kojeg se obavlja jednostavna nabava - jednostrana pisana izjava naručitelja kojom se naručuje roba, radovi ili usluge određene vrijednosti;
1. Iznimna žurnost – slučajevi nastali djelovanjem više sile ( elementarna i druga nepogoda. kvar, dotrajalost, puknuće i sl.)
Za pojmove koji nisu određeni ovim Pravilnikom Naručitelj koristi pojmove kako su definirani čl. 3. ZJN 2016.

Članak 3.
(Načela jednostavne nabave)

(1) U provedbi jednostavne nabave naručitelj je obvezan poštovati temeljna načela javne nabave, osobito načela iz članka 4. ZJN 2016.
(2) Naručitelj je obvezan uspostaviti i primjenjivati odgovarajuće mjere za sprječavanje, prepoznavanje i uklanjanje sukoba interesa sukladno odredbama članka 75. do 83. ZJN 2016.

Članak 4.
(Pokretanje postupka)

(1) Ustanova pokreće postupak nabave ukoliko su u Financijskom planu ustanove planirana financijska sredstva za godinu u kojoj obveze za ugovoreni predmet nabave dospijevaju na naplatu. 
(2) Iznimno, ako ustanova nema u trenutku ukazane potrebe planirana sredstva, ali pokretanje nabave smatra nužnom, može provesti postupak uz obvezu da financijska sredstva osigura u trenutku izdavanja narudžbenice ili sklapanja ugovora. U slučajevima kada dom nema osigurana sredstva za nabavu, a ista dodatno potražuje od Ministarstva, nakon provedenog postupka, dom dostavlja cjelokupnu dokumentaciju Ministarstvu radi dobivanja suglasnosti za osiguravanje financijskih sredstava za plaćanje.
(3) Dom za svoje potrebe provodi postupke jednostavne nabave i javne nabave za nabavu roba, usluga i radova za koje ima planirana sredstva u svom Financijskom planu i za iste postupke ne traži suglasnost za sklapanje ugovora. 
(4) Dokumentacija za pokretanje postupka mora sadržavati: opis predmeta nabave, procijenjenu vrijednost nabave, predviđeni rok izvršenja, naziv i CPV kod (ako je primjenjivo) te izvor financiranja, provedenu analizu tržišta, troškovnik, projektnu dokumentaciju, nazive gospodarskih subjekata kojima će poziv biti upućen (za nabave III razine).
(5) Dom za robu/nefinancijsku imovinu, usluge i radove za koje se tijekom godine ukaže potreba, a nema planirana sredstva u svom Financijskom planu, upućuje pisani zahtjev nadležnom Ministarstvu u kojem obrazlaže potrebu nabave robe/nefinancijske imovine, usluga i radova, te dostavlja dokumentaciju o provedenom postupku nabave i traži suglasnost Ministarstva za osiguranje sredstava prije sklapanja ugovora, temeljem prijedloga Odluke o odabiru i Zapisnika o pregledu i ocjeni ponuda. 
Nakon što Ministarstvo ocijeni nabavu opravdanom, utvrdi je li postupak nabave proveden u skladu s odredbama Pravilnika Doma, te za predmetnu nabavu rezervira sredstva u Financijskom planu Ministarstva, dostavlja ustanovi suglasnost za osiguranje sredstava, nakon koje Centar može sklopiti ugovor o nabavi.
(6) Suglasnost za sklapanje ugovora Ministarstvo će u pravilu dostaviti u roku od 30 dana od dana primitka zahtjeva. 
(7) Suglasnost za osiguranje sredstava biti će uskraćena ukoliko postupak jednostavne nabave nije proveden u skladu sa Pravilnikom Doma, te Zakonom o javnoj nabavi i podzakonskim propisima. 
Suglasnost će također biti uskraćena ukoliko Ministarstvo iz dostavljene dokumentacije procijeni kako predmetna nabava nije prioritetna, odnosno opravdana, ukoliko za navedenu nabavu nisu planirana dovoljna sredstva u Financijskom planu Ministarstva, te ako je ponuđena cijena/cijene značajno viša od tržišnih cijena na hrvatskom tržištu za istu vrstu radova, robe i usluga u trenutku otvaranja ponuda. 
(8) Ukoliko Ministarstvo uskrati suglasnost, Dom je obvezan poništiti postupak nabave.
(9) Dom za postupke nabave čija je procijenjena vrijednost manja od 50.000,00 eura bez PDV-a za robu i usluge, te manja od 100.000,00 eura bez PDV-a za radove, može provoditi postupke nabave primjenom članka 51. Zakona ili korištenjem kriterija kvalitete koji uključuju i socijalne aspekte (zaposlene osobe s invaliditetom). Sklapanje takvog ugovora predstavlja zamjensko ispunjenje kvotnog zapošljavanja osoba s invaliditetom, sukladno Zakonu o profesionalnoj rehabilitaciji i zapošljavanju osoba s invaliditetom (NN 157/13, 152/14, 39/18, 32/20) i Pravilniku o utvrđivanju kvote zapošljavanja osoba s invaliditetom (NN 151/24).

VRIJEDNOSNI RAZREDI I VRSTE POSTUPAKA

Članak 5.
(Vrijednosni razredi jednostavne nabave)

(1) Jednostavna nabava razvrstava se u vrijednosne razrede sukladno procijenjenoj vrijednosti nabave bez poreza na dodanu vrijednost, kako slijedi:

	Razred nabave
	Predmet nabave
	Procijenjena vrijednost (EUR, bez PDV-a)
	Postupak

	I. razred
	Roba i usluge 
	do 3.000,00 EUR 

	Nije potrebno provoditi formalni postupak; neposredna narudžba 
(min. 1 ponuda)

	I. razred
	Radovi
	do 3.000,00 EUR
	

	II. razred
	Roba i usluge 
	3.000,00 – 7.000,00 EUR 
	Nije potrebno provoditi formalni postupak;
prikupljanje ponuda (min. 2 ponuda)

	II. razred
	Radovi
	3.000,00 – 7.000,00 EUR
	

	III. razred
	Roba i usluge
	7.000,00 – 15.000,00
EUR
	Provodi se postupak jednostavne nabave uz slanje poziva za dostavu ponuda najmanje na 3 gospodarska subjekta

	III. razred
	Radovi
	7.000,00 – 15.000,00
EUR
	Provodi se postupak jednostavne nabave uz slanje poziva za dostavu ponuda najmanje na 3 gospodarska subjekta

	IV. razred
	Roba i usluge 
	15.000,00 – 25.000,00 EUR 
	EOJN RH -putem modula jednostavne nabave - poziv na min. tri (3) gospodarska subjekta

	IV. razred
	Radovi
	15.000,00 – 45.000,00 EUR
	

	V. razred
	Roba i usluge 
	25.000,00 – 50.000,00 EUR 
	EOJN RH – javna objava u modulu jednostavne nabave

	V. razred
	Radovi
	45.000,00 – 100.000,00 EUR

	



(2) Prag za jednostavnu nabavu iznosi 50.000,00 EUR za robu i usluge te za provedbu projektnih natječaja, odnosno 100.000,00 EUR za radove, sukladno ZJN 2016.
(3) Procijenjena vrijednost nabave mora biti valjano određena u trenutku početka postupka nabave.
(4) Procijenjena vrijednost nabave temelji se na ukupnom iznosu predmeta nabave bez poreza na dodanu vrijednost, za sve izvore financiranja (sredstva proračuna, EU sredstva, vlastite prihode, donacije i dr.). Pri izračunu procijenjene vrijednosti nabave dom mora uzeti u obzir ukupnu vrijednost nabave, bez obzira na proračunsku godinu.
(5) Procijenjena vrijednost nabave utvrđuje se za cjelokupno plansko razdoblje (proračunska godina), a za nabave koje se ponavljaju – za dvanaestomjesečno ili višegodišnje razdoblje u skladu s uvjetima ugovora.
(6) Naručitelj ne smije dijeliti nabavu s namjerom izbjegavanja primjene ZJN 2016 ili odredaba ovog Pravilnika kojima se propisuju strože procedure za više vrijednosne razrede.
(7) Iznimno za vrijednost do 15.000 eura, zbog žurnosti naručitelj može zatražiti 1 ponudu, ali je dužan osigurati da se sredstva koriste svrsishodno i ekonomično, uz obavezno odgovarajuće dokumentiranje razloga izuzeća prikupljanja dodatnih ponuda.

Članak 6.
(I. razred – neposredna narudžba)

(1) Za nabave I. razreda Naručitelj će ispostaviti narudžbenicu, temeljem prikupljene najmanje 1 pisane ponude jednog gospodarskog subjekta. 

Članak 7.
(II. razred – prikupljanje ponuda bez EOJN RH)

(1) Za nabave II. razreda Naručitelj je obvezan prikupiti najmanje dvije (2) pisane ponude. 
(2) Temeljem prikupljenih ponuda Naručitelj će s gospodarskim subjektom sklopiti ugovor u pisanom obliku ili izdati Narudžbenicu.

Članak 8.
( III. razred – slanje poziva za dostavu ponuda bez EOJN RH)

(1) Za nabave III. razreda Naručitelj je obvezan poziv za dostavu ponuda uputiti na najmanje tri (3) gospodarska subjekta.
(2) Temeljem prikupljenih ponuda Naručitelj će s gospodarskim subjektom sklopiti ugovor u pisanom obliku.
Članak 9.
(IV. razred – postupak putem EOJN RH)

(1) Za nabave IV. razreda naručitelj je obvezan postupak provesti putem modula jednostavne nabave u EOJN RH, sukladno članku 15. ZJN 2016. 
(2) Naručitelj upućuje poziv na najmanje tri gospodarska subjekta. 
(3) Rok za dostavu ponuda iznosi najmanje 5 kalendarskih dana od dana objave/slanja poziva u EOJN RH.
(4) Ponude se dostavljaju elektroničkim putem u EOJN RH, osim ako tehničke okolnosti to privremeno onemogućuju, u tom slučaju naručitelj može primati ponude i pisanim putem, uz obvezno dokumentiranje razloga.

Članak 10.
(V. razred – javni poziv putem EOJN RH)

(1) Za nabave V. razreda naručitelj je obvezan objaviti javni poziv u EOJN RH koji je dostupan svim zainteresiranim gospodarskim subjektima.
(2) Rok za dostavu ponuda  iznosi najmanje 8 kalendarskih dana od dana objave/slanja poziva u EOJN RH.
(3) Naručitelj je obvezan u pozivu objaviti sve uvjete i kriterije odabira sukladno odredbama ovog Pravilnika.
(4) Ponude se dostavljaju elektroničkim putem u EOJN. 

KOMUNIKACIJA NARUČITELJA I GOSPODARSKIH SUBJEKATA

Članak 11.
(1) Komunikacija između Doma i ponuditelja mora se odvijati na svima dostupan i dokaziv način, te istodobno i na jednak način (povratnica, potvrda o slanju, potvrda o zaprimanju, izvješće o uspješnom slanju e-mailom i sl).
(2) Ovisno o pojedinom postupku nabave, Dom će odabrati jedno ili kombinaciju navedenih sredstava.


PLANIRANJE I PRIPREMA NABAVE TE REGISTAR UGOVORA

Članak 12.
(Plan nabave)

(1) Naručitelj je obvezan u Plan nabave za svaku kalendarsku godinu uključiti svu planiranu jednostavnu nabavu čija je procijenjena vrijednost jednaka ili veća od 5.000,00 eura bez PDV-a.
(2) Naručitelj je obavezan donijeti Plan nabave u roku kako je propisano Pravilnikom o planu nabave, registru ugovora, prethodnom savjetovanju i analizi tržišta u javnoj nabavi.
(3) Plan nabave i sve njegove kasnije promjene Dom mora unijeti u Elektronički oglasnik javne nabave RH (EOJN RH).
Članak 13.
(Registar ugovora)

(1) Naručitelj je obvezan voditi i pravodobno ažurirati registar ugovora u EOJN RH. 
(2) Naručitelj je obvezan unijeti u registar ugovora i okvirnih sporazuma ugovore i/ili narudžbenice čija je vrijednost  jednaka ili veća od 3.000,00 eura bez PDV-a u roku od 15 dana od dana sklapanja prvog ugovora ili okvirnog sporazuma. 
(3) U slučaju jednostavne nabave, ako naručitelj predmet nabave nabavlja putem narudžbenica, a postupak jednostavne nabave nije proveden putem EOJN RH, naručitelj može unijeti objedinjeni iznos narudžbenica po ugovaratelju. 
(4) Naručitelj je obvezan unijeti u registar ugovora ugovor ili narudžbenicu kao i sve njihove  kasnije promjene te ih objaviti u standardiziranom obliku u EOJN RH bez odgode, a najkasnije prije zaprimanja e-računa. 
(5) U slučaju izmjene ugovora, rok za unos u registar ugovora iznosi osam dana od dana izmjene.

Članak 14.
(Procjena vrijednosti nabave)

(1) Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV), uključujući sve opcije i moguća obnavljanja ugovora, što se izričito određuje u dokumentaciji o nabavi, a temelji se na dostupnim podacima iz:
· Analize iz ureda
· Analize nabava dostupnih na EOJN RH
· Analize nabava dostupnih na TED-u i/ili PPDS-u
· Analiza tržišta korištenjem analitičkih alata i izvješća trećih strana
· Analiza prethodno provedenih postupaka javne nabave naručitelja te internih podataka relevantnih za pripremu budućih postupaka
· Priprema za savjetovanje s tržištem, uključujući definiranje ključnih pitanja i prikupljanje relevantnih informacija o strukturi tržišta
· Pretraživanje web-stranica potencijalnih ponuditelja i/ili njihovih udruženja
· Drugo 
· Aktivnosti savjetovanja s tržištem 
· Prikupljanje informativnih ponuda
· Strukturirano upućivanje pitanja tržištu i zahtjeva za dostavom informacija
· Objava obrazaca ili informacija kojima je cilj savjetovanje s tržištem
· Provedba informativnih sastanaka s potencijalnim ponuditeljima
· Organizacija javnih događaja  s ciljem informiranja javnosti o postupku nabave
· Provedba direktnih razgovora s gospodarskim subjektima radi dubljeg razumijevanja tržišnih mogućnosti.
(2) Naručitelj je može provesti analizu tržišta prije pokretanja postupka za sve nabave III. i IV. Razreda te prikupiti najmanje dvije ponude i navedeno dokumentirati u spisu nabave, osim u slučaju projektiranja kada je dovoljno priložiti projektantski troškovnik. Iznimno, Naručitelj može prikupiti manje od dvije ponude i u drugim slučajevima te navedeno obrazložiti.

Članak 15.
(Opis predmeta nabave)

(1) Predmet nabave opisuje se jasno, precizno i nediskriminirajuće, kroz tehničku specifikaciju (što podrazumijeva opise, skice, zahtjeve, opise poslova i sl.), troškovnik i/ili drugu odgovarajuću dokumentaciju.
(2) Opis predmeta nabave ne smije sadržavati reference na konkretnog proizvođača, podrijetlo robe, poseban postupak, robnu marku, patent ili tip koji ima za učinak pogodovanje ili ograničavanje sudjelovanja pojedinih gospodarskih subjekata ili određene robe ili radova i usluga.
(3) Iznimno, ako je opisivanje predmeta nabave bez takvih referenci nemoguće, referenci se dodaje izraz "ili jednakovrijedno".

DOKUMENTACIJA O NABAVI I UVJETI SPOSOBNOSTI

Članak 16.
(Dokumentacija o nabavi)

(1) Za nabave I. razreda dokumentaciju minimalno čine: ponuda, narudžbenica ili ugovor.
(2) Za nabave II. razreda dokumentaciju minimalno čine: dvije ponude, narudžbenica ili ugovor.
(3) Za nabave III., IV. i V. razreda dokumentaciju čine:
1. Odluka o pokretanju postupka nabave (s opisom predmeta nabave i imenovanim članovima povjerenstva)
1. tehnička specifikacija (npr. opis predmeta nabave, tehnički opis, troškovnik, projektna dokumentacija za radove i sl.);
1. poziv za dostavu ponuda objavljen/poslan kroz EOJN RH (za nabave IV. I V. razreda);
1. uvjeti i kriteriji sposobnosti (ako se traže) i kriteriji za odabir ponude;
1. sve ponude zaprimljene u roku;
1. zapisnik o pregledu i ocjeni ponuda;
1. odluka o odabiru ili poništenju;
1. ugovor o nabavi ili narudžbenica;
1. ostali dokumenti relevantni za provedbu nabave, ako je primjenjivo.
(4) Naručitelj je obvezan čuvati cjelokupnu dokumentaciju o nabavi najmanje četiri (4) godine od dana sklapanja ugovora, a za nabave financirane iz fondova EU – sukladno posebnim propisima.

Članak 17.
(Razlozi isključenja)

(1) Naručitelj može isključiti gospodarskog subjekta iz postupka jednostavne nabave ako utvrdi da postoje razlozi isključenja sukladno člancima 251. do 254. ZJN 2016, te ukoliko je Pozivom za dostavu ponuda odnosno dokumentacijom o nabavi odredio pojedine razloge isključenja. 
(2) Naručitelj je obavezan isključiti gospodarskog subjekta iz postupka jednostavne nabave ako utvrdi 
1. da je gospodarski subjekt ili osoba ovlaštena za zastupanje pravomoćno osuđena za kaznena djela iz članka 251. ZJN 2016 (korupcija, prijevara, pranje novca, terorizam, rad na crno, neisplata plaće i dr.),
1. da gospodarski subjekt nije ispunio obveze plaćanja dospjelih poreznih obveza i doprinosa za mirovinsko i zdravstveno osiguranje, osim ako su dospjele nepodmirene obveze manje od 1.000,00 EUR
1. da je za gospodarskog subjekta pravomoćnom odlukom nadležnog tijela za tržišno natjecanje ili pravomoćnom sudskom odlukom utvrđeno da je sudjelovao u zabranjenom sporazumu u smislu propisa o zaštiti tržišnog natjecanja.
(3) Za nabave I. i II razreda provjera razloga isključenja nije obvezna.

Članak 18.
(Uvjeti sposobnosti)

(1) Naručitelj može za jednostavne nabave propisati uvjete sposobnosti koje moraju ispuniti ponuditelji, i to:
1. sposobnost za obavljanje poslovne djelatnosti – upis u sudski, obrtni, strukovni ili drugi odgovarajući registar u državi poslovnog nastana;
1. financijska i ekonomska sposobnost – određeni minimalni godišnji prihod ili promet za tri posljednje dostupne financijske godine ili određene razine solventnosti. Ako se traži, navedeni minimalni godišnji prihod ili promet ne smije prelaziti dvostruku vrijednost procijenjene vrijednosti nabave, osim u opravdanim slučajevima poput onih vezanih uz posebne rizike koji su povezani s prirodom radova, usluga ili robe, koje naručitelj mora obrazložiti u dokumentaciji o nabavi. Razine financijske solventnosti (ako se traže) ne bi trebale obuhvaćati periode dulje od 6 mjeseci odnosno 10 dana neprekidno. Ako je predmet nabave podijeljen na grupe, navedeni uvjeti određuju se razmjerno u odnosu na svaku pojedinu grupu.
1. tehnička i stručna sposobnost – naručitelj može odrediti uvjete tehničke i stručne sposobnosti kojima se osigurava da gospodarski subjekt ima potrebne ljudske i tehničke resurse te iskustvo potrebno za izvršenje ugovora o javnoj nabavi na odgovarajućoj razini kvalitete, a osobito zahtijevati da gospodarski subjekt ima dovoljnu razinu iskustva, što se dokazuje odgovarajućim referencijama iz prije izvedenih radova, pruženih usluga ili isporučene robe.
(2) Uvjeti sposobnosti moraju biti razmjerni predmetu nabave. Naručitelj ne smije propisivati uvjete koji bi neopravdano ograničavali tržišno natjecanje.
Tehnička i stručna sposobnost gospodarskog subjekta, u skladu s prirodom, količinom ili važnosti, i namjenom radova, robe ili usluga, može se dokazati s jednim ili više sljedećih dokaza:
1. popis radova izvršenih u godini u kojoj je započeo postupak javne nabave i tijekom pet godina koje prethode toj godini. Popis može sadržavati ili mu se može priložiti potvrda druge ugovorne strane o urednom izvođenju i ishodu najvažnijih radova.
2. popis glavnih isporuka robe izvršenih u godini u kojoj je započeo postupak javne nabave i tijekom tri godine koje prethode toj godini. Popis sadržava vrijednost robe ili usluga, datum te naziv druge ugovorne strane.
3. popis glavnih usluga pruženih u godini u kojoj je započeo postupak javne nabave i tijekom tri godine koje prethode toj godini. Popis sadržava vrijednost robe ili usluga, datum te naziv druge ugovorne strane.
Naručitelj može odrediti duži rok u kojem su radovi, roba ili usluge iz točaka 1., 2. ili 3. ovoga članka izvršeni ako je to potrebno kako bi se osigurala odgovarajuća razina tržišnog natjecanja. Smatra se da je uvjet tehničke i stručne sposobnosti gospodarskog subjekta vezan uz predmet nabave ako su radovi, roba ili usluge isti ili slični predmetu nabave, odnosno grupi predmeta nabave ako je predmet podijeljen na grupe.
Smatra se da je uvjet tehničke i stručne sposobnosti gospodarskog subjekta razmjeran predmetu nabave odnosno grupi predmeta nabave ako se traži dokaz o izvođenju radova, isporuci robe ili pružanju usluga čija pojedinačna vrijednost nije viša od procijenjene vrijednosti nabave, odnosno grupe predmeta nabave ako je predmet podijeljen na grupe, s time da javni naručitelj može odrediti i blaže uvjete
4. podaci o angažiranim tehničkim stručnjacima ili tehničkim tijelima, neovisno o tome pripadaju li izravno gospodarskom subjektu, a posebno onima odgovornima za kontrolu kvalitete te u slučaju ugovora o javnim radovima onima koje izvođač može pozvati da izvedu radove 
5. opis tehničkih mogućnosti i mjera za osiguranje kvalitete koje koristi gospodarski subjekt te njegovih mogućnosti za analizu i istraživanje
6. podaci o sustavima upravljanja opskrbnim lancem i sustavima za praćenje koje će gospodarski subjekt moći primijeniti tijekom izvršavanja ugovora
7. ako se radi o složenijim proizvodima ili uslugama ili, iznimno, ako su traženi za posebne svrhe, izjava o prihvaćanju kontrole koju provodi javni naručitelj ili u njegovo ime nadležno tijelo države poslovnog nastana isporučitelja robe ili pružatelja usluge, podložno sporazumu tog tijela, a koja se odnosi na proizvodne kapacitete isporučitelja robe ili tehničke kapacitete pružatelja usluge te, ako je potrebno, načina za analizu i istraživanje koji su mu na raspolaganju te mjera za kontrolu kvalitete koje će koristiti
8. obrazovne i stručne kvalifikacije pružatelja usluge ili izvođača radova ili njihova rukovodećeg osoblja, pod uvjetom da se oni ne ocjenjuju u okviru kriterija za odabir ponude
9. podatak o mjerama za upravljanje okolišem koje će gospodarski subjekt biti u mogućnosti primijeniti tijekom izvršavanja ugovora
10. izjava o prosječnom godišnjem broju radnika pružatelja usluga ili izvođača radova i broju rukovodećeg osoblja u posljednje tri godine
11. izjava o alatima, postrojenjima ili tehničkoj opremi koja je na raspolaganju pružatelju usluga ili izvođaču radova u svrhu izvršenja ugovora
12. podatak o dijelu ugovora koji gospodarski subjekt možda namjerava dati u podugovor
13. s obzirom na proizvode koji se moraju isporučiti:
a) uzorci, opisi ili fotografije čija autentičnost mora biti potvrđena na zahtjev javnog naručitelja
b) potvrde koje izdaju nadležni instituti za kontrolu kvalitete ili agencije priznate stručnosti kojima se potvrđuje sukladnost proizvoda s točno određenim tehničkim specifikacijama ili normama na koje se upućuje.
(3) Za nabave I. i II. razreda uvjeti sposobnosti se ne propisuju, osim ako je to nužno za specifičnu vrstu predmeta nabave.
(4) Za sve nabave naručitelj može od odabranog ponuditelja zahtijevati dostavu dokaznih isprava prije potpisivanja ugovora.


PROVEDBA POSTUPKA
Članak 19.
(Povjerenstvo za nabavu)

(1) Za nabave III., IV. i V. razreda Ravnatelj Odlukom imenuje Povjerenstvo za nabavu (u daljnjem tekstu: Povjerenstvo) sastavljeno od najmanje tri (3) člana. 
(2) Povjerenstvo sastavlja poziv na dostavu ponuda sa uvjetima i kriterijima, vodi postupak nabave, pregledava i ocjenjuje ponude, sastavlja zapisnik o pregledu i ocjeni ponuda te predlaže odluku o odabiru ili poništenju.
(3) Svaki član Povjerenstva obvezan je potpisati izjavu o nepostojanju sukoba interesa u odnosu na predmet nabave i ponuditelje.
(4) Za nabave I. i II. razreda Povjerenstvo se može, ali ne mora ustrojiti.

Članak 20.
(Sadržaj poziva za dostavu ponuda)

(1) Poziv za dostavu ponuda za nabave  III., IV. i V. razreda mora sadržavati:
1. naziv i sjedište naručitelja
1. opis predmeta nabave s tehničkim specifikacijama i troškovnikom
1. procijenjena vrijednost nabave 
1. uvjete sposobnosti i razloge isključenja (ako se primjenjuju)
1. kriterij odabira ponude
1. rok za dostavu ponuda
1. način dostave ponuda na nabave IV. I V. razreda EOJN RH
1. rok i mjesto isporuke robe /izvođenja radova/pružanja usluga
1. uvjete plaćanja
1. rok valjanosti ponude
1. kontakt osobu naručitelja
1. jamstva (ukoliko je primjenjivo).
Jamstva se mogu primjenjivati analogno koristeći odredbe ZJN 2016.
Za nabave vrijednosti iznad 7.000,00 eura Dom može od ponuditelja zatražiti jamstvo (zadužnica, bankarska garancija, polog).
Članak 21.
(Kriteriji odabira ponude)

(1) Naručitelj odabire ponudu primjenom jednog od sljedećih kriterija:
1. najniža cijena – odabire se ponuda s najnižom ukupnom cijenom uz uvjet da zadovoljava sve zahtjeve iz poziva;
1. ekonomski najpovoljnija ponuda – odabire se ponuda koja postiže optimalan odnos između kvalitete i cijene, uzimajući u obzir kriterije kao što su cijena, rokovi isporuke, jamstveni rokovi, tehnička svojstva i dr.
(2) Kriterij odabira, kao i svi potkriteriji i njihovi relativni ponderi, moraju biti navedeni u pozivu za dostavu ponuda.
(3)  Kriteriji moraju biti sukladni odredbama čl. 283.-288. ZJN 2016, uz iznimku primjere čl. 284. st. 4.  i čl. 285. st. 4. Sukladno navedenom, ponder cijene može biti 100% za sve jednostavne nabave.

Članak 22.
(Pregled i ocjena ponuda)

(1) Zaprimljene ponude pregledava i ocjenjuje te predlaže odluku Povjerenstvo (za III. IV. i V. razred).
(2) U postupku pregleda i ocjene ponuda provjerava se:
1. pravovremeno pristizanje ponude
1. potpunost i urednost ponude
1. ispunjavanje uvjeta sposobnosti i nepostojanje razloga isključenja (ukoliko je primjenjivo)
1. prihvatljivost tehničkih specifikacija/ nuđenog
1. ispravnost ponuđene cijene.
(3) O pregledu i ocjeni ponuda sastavlja se Zapisnik koji potpisuju svi članovi Povjerenstva, a koji se čuva u spisu nabave.
(4) Naručitelj može od ponuditelja pisanim putem zatražiti pojašnjenje ponude, no pojašnjenje ne smije rezultirati izmjenom bitnih uvjeta ponude (cijene, kriterija odabira ili ponuđenog predmeta nabave) niti narušiti jednakopravan tretman ponuditelja. 
(5) Otvaranje ponuda nije javno.

Članak 23.
(Odluka o odabiru ili poništenju)

(1) Na temelju Zapisnika o pregledu i ocjeni ponuda, Ravnatelj donosi Odluku o odabiru ili Odluku o poništenju postupka (obavezno za III., IV. i V. razred).
(2) Odluka o odabiru sadrži: naziv odabranog ponuditelja, ponuđenu cijenu, razloge odabira (primjenom kriterija), opis predmeta nabave i rok sklapanja ugovora. 
(3) Odluka o poništenju donosi se ako: nije zaprimljena niti jedna (valjana) ponuda, ako su sve ponude neprihvatljive, ako su okolnosti nabave bitno promijenjene, ako je to potrebno radi zaštite javnog interesa sukladno odredbi čl. 81. st. 3. ZJN 2016 ili ako za to postoje drugi opravdani razlozi.
(4) Odluka o odabiru ili poništenju dostavlja se svim ponuditeljima koji su dostavili ponude, u roku od tri (3) radna dana od donošenja odluke putem EOJN RH.


UGOVARANJE

Članak 24.
(Sklapanje ugovora)

(1) Za nabave I. razreda koristi se narudžbenica ili ugovor potpisani od strane Ravnatelja i odabranog ponuditelja).
(2) Za nabave II. razreda koristi se narudžbenica ili ugovor potpisan od strane Ravnatelja i odabranog ponuditelja.
(3) Za nabave III. razreda sklapa se ugovor potpisan od strane Ravnatelja i odabranog ponuditelja.
(4) Za nabave IV. i V. razreda sklapa ugovor potpisan od strane Ravnatelja i odabranog ponuditelja. Ugovor se može potpisati primjenom kvalificiranog elektroničkog potpisa putem EOJN RH kada je to tehnički izvedivo. 
(5) Naručitelj ne smije sklopiti ugovor s ponuditeljem čija je ponuda proglašena neprihvatljivom ili koji je isključen iz postupka.
Članak 25.
(Sadržaj ugovora)

(1) Ugovor o jednostavnoj nabavi mora sadržavati:
1. ugovorne strane (naziv, adresu, OIB)
1. opis predmeta nabave i tehničke specifikacije
1. ukupnu ugovornu cijenu (bez i s PDV-om)
1. rok i mjesto isporuke robe / izvođenja radova / pružanja usluga
1. uvjete i rokove plaćanja
1. jamstveni rok i jamstvene uvjete (ako je primjenjivo)
1. odredbe o mjerama zaštite okoliša i zdravlja na radu (za radove)
1. penale i ugovorne kazne za kašnjenje (ako je primjenjivo)
1. odredbe o izmjenama ugovora
1. odredbe o raskidu ugovora.

Članak 26.
(Izmjene ugovora)

(1) Izmjene ugovora o jednostavnoj nabavi dopuštene su u slučajevima:
1. nepredvidljivih okolnosti nastalih nakon sklapanja ugovora, koje ni naručitelj niti izvršitelj nisu mogli predvidjeti uz dužnu pažnju, a pri čemu povećanje cijene ne smije prelaziti 50% početne vrijednosti ugovora (kumulativno);
1. ako je vrijednost izmjene manja od 10% ukupne vrijednosti ugovora za robu i usluge, odnosno 15% za radove, i ako se ne mijenja opća priroda ugovora;
1. ako je odabrani ponuditelj zamijenjen novim zbog stečajnih okolnosti ili preuzimanja.
(2) Sve izmjene ugovora sklapaju se u pisanom obliku (aneks odnosno dodatak ugovora). Dodaci ugovoru (aneksi) mogući su samo iznimno, do 50 % vrijednosti prvotnog ugovora, pod uvjetom da se ne prijeđe zakonski prag jednostavne nabave. Ako sredstva nisu unaprijed osigurana, za sklapanje dodatka obavezno se traži suglasnost Ministarstva.
(3) Izmjena ugovora tijekom njegova trajanja kojom ugovor postaje značajno različit po svojoj naravi od prvotno zaključenog nije dozvoljena. Takva izmjena se smatra značajnom ako je ispunjen jedan ili više sljedećih uvjeta:
1. izmjenom se unose uvjeti koji bi, da su bili dio prvotnog postupka nabave, dopustili prihvaćanje drugih natjecatelja od onih koji su prvotno odabrani ili prihvaćanje ponude različite od ponude koja je izvorno prihvaćena ili privlačenje dodatnih sudionika u postupak javne nabave
2. izmjenom se mijenja ekonomska ravnoteža ugovora u korist ugovaratelja na način koji nije predviđen prvotnim ugovorom
3. izmjenom se značajno povećava opseg ugovora.
SUKOB INTERESA I PRAVNA ZAŠTITA
Članak 26.
(Sukob interesa)

(1) Naručitelj je obvezan poduzeti sve odgovarajuće mjere za sprječavanje, prepoznavanje i otklanjanje sukoba interesa sukladno primjenjivim odredbama članka 75. do 83. ZJN 2016.
(2) Sukob interesa u smislu ovog Pravilnika postoji ako bi osoba koja sudjeluje u provedbi postupka nabave ili može utjecati na ishod postupka imala, izravno ili neizravno, financijski, gospodarski ili drugi osobni interes koji bi je mogao kompromitirati u obavljanju njenih dužnosti.
(3) Svaka osoba koja sudjeluje u postupku jednostavne nabave od strane naručitelja (članovi Povjerenstva, ovlaštene osobe, službenici koji pregledavaju ili odobravaju nabavu) obvezna je, neposredno po saznanju, a najkasnije dan nakon saznanja, naručitelju prijaviti svaki mogući sukob interesa.
(4) Predstavnik naručitelja obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka javne nabave te o tome obavijestiti čelnika naručitelja.
(5) Naručitelj je obvezan na internetskim stranicama objaviti popis gospodarskih subjekata s kojima su čelnici tijela ili s njima povezane osobe u sukobu interesa, sukladno članku 80. ZJN 2016.

Članak 27.
(Pravna zaštita)
(1) Gospodarski subjekt koji smatra da su mu povrijeđena prava u postupku jednostavne nabave može podnijeti pisani prigovor čelniku naručitelja (Ravnatelju) ako je procijenjena vrijednost nabave veća od 15.000,00 EUR, sukladno članku 15. stavku 3. ZJN 2016.
(2) Pravo prigovora imaju samo gospodarski subjekti koji su sudjelovali u postupku nabave.
(3) Prigovor se podnosi u roku od tri (3) radnih dana od dana dostave Odluke o odabiru ili Odluke o poništenju, ili saznanja za povredu prava kroz modul jednostavne nabave u EOJN RH.
(4) Ravnatelj  je dužan uz prethodno mišljenje Stručnog povjerenstva, odlučiti o prigovoru u roku od osam (8) radnih dana od dana zaprimanja prigovora.
(5) Podnošenje prigovora odgađa sklapanje ugovora ili izdavanje narudžbenice do donošenja odluke Ravnatelja po prigovoru, osim u opravdanim slučajevima žurnosti koje Dom mora obrazložiti.
(6) Ravnatelj Doma prigovor može:
· - Odbaciti (ako je nepravodoban ili izjavljen od neovlaštene osobe).
· - Odbiti (ako je neosnovan , čime Odluka o odabiru/poništenju  postaje konačna).
· - Usvojiti (ako je osnovan, čime se Odluka stavlja izvan snage, a postupak se vraća Stručnom povjerenstvu na ponovni pregled i ocjenu ili se postupak poništava).
· 
(7) Odluka Ravnatelja po prigovoru je izvršna i konačna. Protiv nje nije dopuštena žalba, ali nezadovoljna strana može pokrenuti upravni spor pred nadležnim Upravim sudom (što ne odgađa izvršenje ugovora, osim ako sud ne odredi privremenu mjeru). 
(8) U postupku jednostavne nabave procijenjene vrijednosti veće od 15.000,00 eura bez PDV-a odluka postaje izvršna:
· objavom odluke o odabiru u slučaju da je pristigla samo jedna ponuda, odnosno objavom odluke o poništenju kada nije pristigla niti jedna ponuda,
· istekom roka za prigovor ako prigovor nije izjavljen,
· dostavom odluke o prigovoru kojom se prigovor odbacuje, odbija ili se obustavlja postupak, ako je na odluku izjavljen prigovor.


POSEBNE ODREDBE
Članak 28.
(Iznimna žurnost)

(1) Iznimna žurnost podrazumijeva nabavu roba/nefinancijske imovine, usluga ili radova u slučajevima nastalim djelovanjem više sile (elementarna i druga nepogoda, kvar, dotrajalost, puknuće radi kojega nije moguće normalno funkcioniranje Doma), čiji se nastanak ne može predvidjeti, izbjeći ni otkloniti, a odgoda nabave bi mogla poremetiti redovnu djelatnost Doma i prouzročiti štetu.
(2) U slučaju izvanrednih okolnosti koje nije bilo moguće predvidjeti, spriječiti ili otkloniti, Dom može odmah izdati narudžbenicu samo za nužnu sanaciju.
(3) Dom je dužan obavijestiti Ministarstvo e-poštom na e-mail adresu: pisarnica@mrosp.hr isti dan, a službeni zahtjev s popratnom dokumentacijom dostaviti u roku od tri dana od dana prestanka izvanrednog događaja.
(4) U slučaju iznimne žurnosti Dom je dužan postupiti na sljedeći način:
· o nastaloj situaciji pisano, na pisarnicu Ministarstva, izvješćuje Ministarstvo elektroničkom poštom, a ako je karakter štete takav da sanacija iste ne trpi nikakvu odgodu (na primjer: sanacija puknuća vodovodne cijevi i sl.), izdaje narudžbenicu samo za popravak nastalog oštećenja, te istovremeno dostavlja zahtjev za odobrenje dodatnih sredstava Ministarstva za radove u cilju sanacije nastale štete; 
· ukoliko je karakter štete takav da sanacija može trpjeti odgodu, Dom o nastaloj situaciji pisano na pisarnicu Ministarstva, izvješćuje Ministarstvo, na što će Ministarstvo dati pisani odgovor. Po dobivenom očitovanju Dom provodi postupak sanacije; 
· ukoliko se radi o potrebi nabave roba/nefinancijske imovine, usluga ili radova čiji nastanak nije planiran Financijskim planom Doma, a karakter štete je takav da sanacija istoga može trpjeti odgodu (zamjena dotrajaloga-uništenog namještaja, sanacija dotrajale kotlovnice za centralno grijanje u ljetnim mjesecima, popravci na objektima i opremi bez kojih Dom može kraće vrijeme poslovati i sl.), Dom o nastaloj situaciji pisano na pisarnicu Ministarstva izvješćuje Ministarstvo, na što će Ministarstvo dati pisani odgovor. 
(5) Nabava zbog iznimne žurnosti može se provesti za predmete nabave čija je procijenjena vrijednost jednaka ili manja od 25.000,00 eura za robu i usluge odnosno 45.000,00 eura za radove.


Članak 29.
(Izuzeća od primjene Pravilnika)

(1) Jedini ponuditelj - Odredbe ovog Pravilnika ne primjenjuju se kada na tržištu postoji samo jedan gospodarski subjekt koji može ispuniti predmet nabave zbog tehničkih razloga, zaštite isključivih prava ili drugog položaja koji proizlazi iz pozitivnih propisa. Naručitelj je dužan u sklopu postupka izraditi pisano obrazloženje kojim se utvrđuje nepostojanje alternative na tržištu, a koje potpisuje Ravnatelj.
(2) Okvirni sporazumi i centralizirana nabava - Odredbe ovog Pravilnika ne primjenjuju se na nabave koje se provode u okviru ranije sklopljenih okvirnih sporazuma ili putem tijela nadležnog za centralnu javnu nabavu. Primjenjuju se uvjeti utvrđeni predmetnim okvirnim sporazumom, a naručitelj je dužan dokumentirati pozivanje na sporazum i priložiti ga evidenciji nabave.
(3) Zakonski utemeljeni odnosi - Odredbe ovog Pravilnika ne primjenjuju se na nabave usluga od tijela javne vlasti ili pravnih osoba s javnim ovlastima koje su dužne pružati predmetnu uslugu naručitelju temeljem zakona ili drugog propisa (primjerice: usluge Financijske agencije, Državnog ureda za reviziju, Hrvatskog zavoda za zdravstveno osiguranje i sl.). Naručitelj je dužan navesti konkretnu zakonsku osnovu koja utemeljuje predmetni odnos.
(4) Ugovori o radu i ostali radnopravni odnosi - Odredbe ovog Pravilnika ne primjenjuju se na zasnivanje i prestanak radnog odnosa te sklapanje ugovora o radu  s fizičkim osobama. Navedeni odnosi uređuju se propisima radnog i obveznog prava te internim aktima o radu naručitelja.
(5) Izuzeća temeljem čl. 15. Zakona o javnoj nabavi - Sukladno odredbi čl. 15. st. 7. ZJN 2016, naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno stavku 5. članka 15 ZJN:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(6) Razlozi za primjenu iznimaka navode se i obrazlažu u objavi u modulu jednostavne nabave EOJN RH.
(7) Odredbe ovoga Pravilnika također se ne primjenjuju na:
1. plaćanje kotizacija za sudjelovanje na stručnim skupovima, konferencijama, seminarima i drugim stručnim događanjima,
2. troškove službenih putovanja, uključujući troškove smještaja, prijevoza i dnevnice
3. pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača ili ovlaštenog distributera,
4. odvjetničke usluge, javnobilježničke ili slične stručne usluge, 
5. nabavu roba, usluga ili radova od pravnih osoba nad kojima naručitelj ostvaruje kontrolu u skladu s odredbama Zakona o javnoj nabavi.
(8) Dokumentiranje izuzeća - Bez obzira na vrstu izuzeća iz ovog članka, naručitelj je dužan svaku provedenu nabavu evidentirati u internoj evidenciji nabava koja sadrži najmanje: naziv dobavljača, predmet nabave, iznos bez PDV-a, datum sklapanja ugovora ili narudžbenice te oznaku primijenjenog izuzeća. Izuzeća se tumače restriktivno. U slučaju sumnje o primjenjivosti izuzeća, naručitelj je dužan primijeniti odredbe ovog Pravilnika.


Članak 30.
(Zelena nabava i socijalni kriteriji)

(1) Naručitelj se potiče na primjenu načela zelene javne nabave uvođenjem okolišnih kriterija u opis predmeta nabave ili u uvjete izvršenja ugovora, sukladno Odluci o provedbi zelene javne nabave (NN 137/2024) .
(2) Naručitelj može u postupcima jednostavne nabave uzeti u obzir i socijalne kriterije (zapošljavanje osoba s invaliditetom, socijalne klauzule i sl.) kao posebne uvjete za izvršenje ugovora.

Članak 31.
(Nabava financirana sredstvima EU fondova)

(1) Nabave koje se financiraju ili sufinanciraju iz sredstava Europskog strukturnog i investicijskog fonda ili drugog programa EU moraju se provoditi sukladno pravilima primjenjivog EU programa i relevantnim smjernicama za korisnike EU fondova, uz odgovarajuću primjenu odredaba ovog Pravilnika.

NADZOR

Članak 32.
(Unutarnji nadzor)

(1) Ravnatelj može naložiti izvanredni unutarnji nadzor pojedinog postupka ili određenog vremenskog razdoblja.

PRIJELAZNE I ZAVRŠNE ODREDBE
Članak 33.
(Prijelazne odredbe)

(1) Postupci jednostavne nabave pokrenuti prije stupanja na snagu ovog Pravilnika dovršit će se prema odredbama Pravilnika koji je bio na snazi u trenutku pokretanja postupka.
(2) Ovaj Pravilnik primjenjuje se na sve postupke jednostavne nabave pokrenute nakon njegova stupanja na snagu, uključujući sve vrijednosne razrede nabave.
Članak 34.
(Stavljanje izvan snage)

(1) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave robe, usluga i radova, KLASA: 011-04/22-01/1 URBROJ:2117-129-01/1-22-01 od 14. 03. 2022. godine.

Članak 35.
(Stupanje na snagu)

(1) Ovaj Pravilnik stupa na snagu osmog dana od dana objave na oglasnoj ploči Doma, a primjenjuje se od 1. rujna 2026. godine.


KLASA: 011-04/26-01/04
URBROJ: 2117-129-04/1-26-01

Mjesto i datum: Blato, 21. 08. 2026. godine



                                                                                                               
                                                                                          PREDSJEDNICA UPRAVNOG VIJEĆA                                                                                                        
                                                                                                         Katarina Kovačić, prof.
                                                                                 
                                                                                                ____________________________
       

                                                               


Ovaj Pravilnik objavljen je na oglasnoj ploči Doma za odrasle osobe Blato dana 21. 08. 2026. godine i stupio je na snagu dana 29. 08. 2026. godine.


                                                                                                            
   RAVNATELJICA
                                                                                                              Nikolina Maleš, prof.

                                                                                                _________________________________

